b'\n_START_ARTICLE_\nTennesseenwalker\n_START_SECTION_\nOminaisuudet\n_START_PARAGRAPH_\nTennesseenwalkerin keskim\xc3\xa4\xc3\xa4r\xc3\xa4inen s\xc3\xa4k\xc3\xa4korkeus noin 155\xc2\xa0cm. Kaikki v\xc3\xa4rit paitsi tiikerinkirjava v\xc3\xa4rit sallitaan, ja rodussa esiintyy esimerkiksi voikkoja, p\xc3\xa4ist\xc3\xa4rikk\xc3\xb6j\xc3\xa4 ja lehm\xc3\xa4nkirjavia._NEWLINE_Rotu kehitettiin 1800-luvulla Tennesseen plantaaseilla tavoitteena mukava pitkien matkojen ratsu, joka sopi my\xc3\xb6s ajoon ja kevyeen maatalousty\xc3\xb6h\xc3\xb6n. Tennesseenwalker-rekisteri avattiin 1935 ja kantakirja suljettiin 1947, mink\xc3\xa4 j\xc3\xa4lkeen rekisteriin on hyv\xc3\xa4ksytty ainoastaan rekister\xc3\xb6ityjen tennesseenwalkereiden j\xc3\xa4lkel\xc3\xa4isi\xc3\xa4.\n_START_SECTION_\nErikoisaskellajit\n_START_PARAGRAPH_\nTennesseenwalkerilla on perusaskellajien lis\xc3\xa4ksi erikoisaskellajeja: nelitahtik\xc3\xa4ynti (flat-foot walk) ja juoksuk\xc3\xa4ynti (running walk) ovat irtonaisia, nelitahtisia askellajeja, joissa etujalat nousevat korkealle. Nelitahtik\xc3\xa4ynnin tulee olla irtonaista, ylv\xc3\xa4st\xc3\xa4 ja kulmikasta. Lapojen tulee liikkua voimakkaasti. Juoksuk\xc3\xa4ynnin on oltava huomattavasti nopeampaa kuin nelitahtik\xc3\xa4ynti vaihdellen v\xc3\xa4lill\xc3\xa4 10\xe2\x80\x9320\xc2\xa0km/h. Mit\xc3\xa4 kovempi vauhti, sen pidemm\xc3\xa4lle hevonen astuu takajaloillaan etujalan kavionj\xc3\xa4ljen yli: yliastunta vaihtelee 15\xe2\x80\x9345\xc2\xa0cm. Pitk\xc3\xa4\xc3\xa4 yliastuntaa arvostetaan. Molemmissa nelitahtiliikkeiss\xc3\xa4 hevonen ny\xc3\xb6kk\xc3\xa4\xc3\xa4 p\xc3\xa4\xc3\xa4ll\xc3\xa4\xc3\xa4n askelten tahdissa. Kolmas erikoisuus on keinutuolilaukka (rocking-chair canter): se on korkealiikkeist\xc3\xa4 ja pehme\xc3\xa4\xc3\xa4 laukkaa, joka on ratsastajalle keinutuolimaisen mukavaa istua._NEWLINE_Tennesseenwalkereilla esiintyy my\xc3\xb6s taipumusta muiden rotujen tyylisiin erikoisaskellajeihin kuten fox trot, rack, stepping pace ja single foot, mutta niiden esitt\xc3\xa4minen rodun askellajikilpailuissa lasketaan virheeksi._NEWLINE_Taipumus n\xc3\xa4ihin askellajeihin periytyy. Liikkeit\xc3\xa4 parannetaan usein painavilla kengill\xc3\xa4.\n_START_SECTION_\nAskellajikilpailut\n_START_PARAGRAPH_\nTennesseenwalkerit kilpailevat rodun askellajikilpailuissa n\xc3\xa4yt\xc3\xb6shevosten ja normaalikengitettyjen hevosten kategorioissa. Luokat eroavat l\xc3\xa4hinn\xc3\xa4 kenkien koon ja painon perusteella._NEWLINE_Normaalikengitetyt hevoset kilpailevat maasto- (trail), maaseutu- (country), kevytkengitys- (light shod) ja plantaasiluokissa (plantation pleasure). Suoritusten arvostelun kohteena on askellus, josta erotellaan ny\xc3\xb6kk\xc3\xa4ily, yliastunta ja etujalkojen liikkeet. Maaseutu- ja maastoluokissa vaaditaan v\xc3\xa4hemm\xc3\xa4n ja plantaasiluokassa eniten n\xc3\xa4ytt\xc3\xa4vi\xc3\xa4 liikkeit\xc3\xa4. Normaalikengitettyjen hevosten luokissa ei sallita paksupohjaisia kenki\xc3\xa4, h\xc3\xa4nn\xc3\xa4n asentoon tai jalkojen liikkeisiin vaikuttavia v\xc3\xa4lineit\xc3\xa4._NEWLINE_N\xc3\xa4yt\xc3\xb6shevosluokassa esitet\xc3\xa4\xc3\xa4n eritt\xc3\xa4in n\xc3\xa4ytt\xc3\xa4v\xc3\xa4\xc3\xa4 ja lennokasta juoksuk\xc3\xa4ynti\xc3\xa4, josta k\xc3\xa4ytet\xc3\xa4\xc3\xa4n usein nimityst\xc3\xa4 big lick. Hevoset vaikuttavat liikkuessaan kyykistyv\xc3\xa4n tai istuvan ja nostavat etujalkojaan korkealle joka askeleella. Luokka esitet\xc3\xa4\xc3\xa4n ratsutyyliss\xc3\xa4. Hevosten kengiss\xc3\xa4 on kaksois- tai kolmoisnaulatut korokkeet. Korokkeet ja kevyet ketjut etuvuohisten alla korostavat liikkeit\xc3\xa4.\n_START_SECTION_\nBig lick\n_START_PARAGRAPH_\n1940- ja 1950-lukujen vaihteessa tennesseenwalkerit olivat muodissa, ja niiden n\xc3\xa4ytt\xc3\xa4v\xc3\xa4t liikkeet etenkin juoksuk\xc3\xa4ynniss\xc3\xa4 houkuttelivat kilpailuihin suuria yleis\xc3\xb6j\xc3\xa4 ja nostivat rodun suosiota. My\xc3\xb6s rodun kilpailujen tuomarit suosivat korostettuja liikkeit\xc3\xa4, ja t\xc3\xa4st\xc3\xa4 alkoi big lick -villitys. My\xc3\xb6s tavallisesti kengitetyt hyv\xc3\xa4liikkeiset hevoset pystyiv\xc3\xa4t esitt\xc3\xa4m\xc3\xa4\xc3\xa4n t\xc3\xa4t\xc3\xa4 yleis\xc3\xb6n suosimaa askellajia, mutta ilman erikoiskengityst\xc3\xa4 se vaati hevoselta sek\xc3\xa4 luontaista lahjakkuutta ett\xc3\xa4 pitk\xc3\xa4n koulutuksen._NEWLINE_Osa kouluttajista toivoi saavuttavansa n\xc3\xa4ytt\xc3\xa4v\xc3\xa4n askelluksen v\xc3\xa4hemm\xc3\xa4ll\xc3\xa4 vaivalla lainaamalla erikoiskengitysmenetelmi\xc3\xa4 toisilta askellajiroduilta. N\xc3\xa4ihin menetelmiin kuuluivat muun muassa painotetut keng\xc3\xa4t, korokekeng\xc3\xa4t ja painoa lis\xc3\xa4\xc3\xa4v\xc3\xa4t ketjut vuohisissa. Menetelmi\xc3\xa4 s\xc3\xa4\xc3\xa4nneltiin, mutta niit\xc3\xa4 ei kielletty._NEWLINE_Erikoiskengitetyt hevoset alkoivat voittaa kilpailuja, ja tuomarit alkoivat edellytt\xc3\xa4\xc3\xa4 yh\xc3\xa4 korostetumpia liikkeit\xc3\xa4, ja yh\xc3\xa4 rajumpia menetelmi\xc3\xa4 alettiin k\xc3\xa4ytt\xc3\xa4\xc3\xa4 pyritt\xc3\xa4ess\xc3\xa4 mahdollisimman n\xc3\xa4ytt\xc3\xa4viin tuloksiin mahdollisimman nopeasti: n\xc3\xa4it\xc3\xa4 menetelmi\xc3\xa4 olivat muun muassa erityisen painavat vuohisketjut, piikkien painaminen kavion valkoviivaan, kavion kannan hiominen vereslihalle, kenk\xc3\xa4korokkeiden lis\xc3\xa4painottaminen ylim\xc3\xa4\xc3\xa4r\xc3\xa4isill\xc3\xa4 nauloilla ja soring, jossa vuohisiin levitet\xc3\xa4\xc3\xa4n herkist\xc3\xa4v\xc3\xa4\xc3\xa4 ainetta niin, ett\xc3\xa4 vuohisketjujen kolahdukset aiheuttavat kipua hevoselle. N\xc3\xa4ist\xc3\xa4 aiheutuu hevosen etujalkoihin kipua, ja hevonen nostaa jalkansa mahdollisimman nopeasti takaisin ilmaan v\xc3\xa4ltt\xc3\xa4\xc3\xa4kseen sen. Vastaavasti se my\xc3\xb6s astuu mahdollisimman pitk\xc3\xa4lle alleen kantaakseen mahdollisimman suuren osan painostaan takaosallaan. Tuloksena on tyypillinen "kyykistyv\xc3\xa4" asento. N\xc3\xa4m\xc3\xa4 menetelm\xc3\xa4t ovat nykyisin laittomia, mutta niiden k\xc3\xa4ytt\xc3\xb6 jatkuu silti.'